b'\n_START_ARTICLE_\nBitka za Atlantik\n_START_SECTION_\nNem\xc5\xa1ka mornarica\n_START_PARAGRAPH_\nV nasprotju z nem\xc5\xa1ko mornarico v \xc4\x8dasu prve svetovne vojne je bila mornarica tretjega rajha le njena bleda senca. \xc5\xa0iroko zasnovana graditev flote (na\xc4\x8drt Z) se je ob izbruhu vojna \xc5\xa1ele za\xc4\x8dela, zato je bila ve\xc4\x8dina nem\xc5\xa1kih povr\xc5\xa1inskih ladij \xc5\xa1e v ladjedelnicah ali pa so \xc5\xa1ele pripravljali njihove na\xc4\x8drte. Flota, ki bi se lahko kosala z Angle\xc5\xa1ko kraljevo mornarico bi bila tako nared \xc5\xa1ele \xc4\x8dez \xc5\xa1tiri leta, to se pravi v letu 1943. Hitler je za ta problem vedel vendar se zanj ni zmenil._NEWLINE_Nem\xc4\x8dija se je pri bojevanju proti Veliki Britaniji opirala na izku\xc5\xa1nje iz prve svetovne vojne in je tudi tokrat s podmornicami poizku\xc5\xa1ala prepre\xc4\x8diti pomorski transport. Pri tem pa naredila skoraj identi\xc4\x8dno napako kot v prvi svetovni vojni. Imela je premalo podmornic, da bi nad Veliko Britanijo izvajala popolno pomorsko blokado. Vojno je za\xc4\x8dela s 56 podmornicami za u\xc4\x8dinkoviti vojno pa bi jih potrebovala vsaj \xc5\xa1e desetkrat toliko. Sicer pa je Nem\xc4\x8dija ob izbruhu vojne imela v uporabi naslednje \xc5\xa1tevilo ladij: 2 kri\xc5\xbearki, 4 te\xc5\xbeke kri\xc5\xbearke, 6 lahkih kri\xc5\xbeark, 36 ru\xc5\xa1ilcev in torpedovk in 56 podmornic.\n_START_SECTION_\nNa\xc4\x8drti\n_START_PARAGRAPH_\nNa\xc4\x8drti nem\xc5\xa1ke mornarice v primeru vojne z Veliko Britanijo so bili enaki kot v prvi svetovni vojni, s pomorsko blokado pripeljati angle\xc5\xa1ko gospodarstvo na rob prepada. Enake na\xc4\x8drte so imeli v Veliki Britaniji. Ta bi v primeru vojne nem\xc5\xa1ko mornarico, podobno kot v prvi svetovni vojni, blokirala v Severnem morju. \xc4\x8ceprav so na\xc4\x8drti v grobem ostali enaki, pa so se sredstva korenito spremenila. Pojavilo se je letalstvo, izbolj\xc5\xa1ale so se podmornice in bojne ladje, pove\xc4\x8dala se je organizacija, obe strani pa sta imeli veliko izku\xc5\xa1enj iz prve svetovne vojne. V nadaljevanju vojne so se britanski na\xc4\x8drti nekoliko spremenili, saj so Nemci zasedli Norve\xc5\xa1ko in Francijo ter tako dobili dve odli\xc4\x8dni izhodi\xc5\xa1\xc4\x8dni to\xc4\x8dki za bojne operacije na Atlantiku. _NEWLINE_Velika Britanija je \xc5\xbee pred za\xc4\x8detkom vojne sestavila seznam blaga, ki sovra\xc5\xbeniku ne bi smel priti v roke. Sem so poleg oro\xc5\xbeja spadale \xc5\xa1e hrana, tekstil in drugi proizvodi od katerih so bile odvisne nasprotnikove voja\xc5\xa1ke zmogljivosti. Prvi pregledi blaga so se za\xc4\x8deli \xc5\xbee 4. septembra, dan po napovedi vojne Nem\xc4\x8diji. Blokado so izvajale t. i. severne patrulje, ki so patruljirale med \xc5\xa0etlandskimi in Ferskimi otoki ter Islandijo. Patruljam so bile v veliko pomo\xc4\x8d \xc5\xa1e letala in podmornice. Sovra\xc5\xbenikove ladje so bile zaplenjene, nevtralne ladje pa so pospremili na Orkneyske otoke na podroben pregled, kjer je bilo tudi glavno opori\xc5\xa1\xc4\x8de britanskega domovinskega ladjevja. Proti napadom nem\xc5\xa1kih ladij in podmornic so se zavarovali s konvoji. Najve\xc4\x8dja ovira pritem je bilo pomanjkanje spremljevalnih ladij. Za odkrivanje podmornic pa so imeli tudi zelo u\xc4\x8dinkovit sistem ASDIC (Anti-Submarine Detection Investigation Committee)._NEWLINE_Nem\xc5\xa1ki na\xc4\x8drti so bili v primerjavi s tistimi iz prve svetovne vojne popolnoma druga\xc4\x8dni. Njihova mornarica se enostavno ni mogla kosati z britansko, zato so se tako povr\xc5\xa1inske ladje kot podmornice preusmerile na napade trgovskih ladij. \xc5\xa0e vedno niso pozabili, kako jim je s totalno podmorni\xc5\xa1ko vojno leta 1917 skoraj uspelo spraviti Veliko Britanijo na kolena. Proti trgovskim ladjam so uporabili \xc5\xa1e dve oro\xc5\xbeji. To so bile pomo\xc5\xbene kri\xc5\xbearke, ki so med prvo svetovno vojno imele velik uspeh in magnetne mine. Nem\xc5\xa1ke ladje in podmornice so se na za\xc4\x8detku vojne dr\xc5\xbeale pravila pomorskega vojskovanja, ko pa se je za\xc4\x8dela vojna vedno bolj zaostrovati pa so pravila za\xc4\x8deli opu\xc5\xa1\xc4\x8dati. Zanimivo pritem je bilo, da so imeli poveljniki nem\xc5\xa1kih ladij in podmornic prepoved napadanja francoskih ladij. Nemci so se na vojno dobro pripravili, saj so \xc5\xa1e pred njenim izbruhom na morje poslali ve\xc4\x8dje \xc5\xa1tevilo bojnih ladij in podmornic, da bi te v primeru vojne takoj ukrepale proti zavezni\xc5\xa1kim trgovskim ladjam.\n_START_SECTION_\nZavzetje Norve\xc5\xa1ke\n_START_PARAGRAPH_\nNorve\xc5\xa1ka je imela med drugo svetovno vojno izredno pomemben strate\xc5\xa1ki polo\xc5\xbeaj. Poleg tega, da je Nemcem dobavljala izredno pomembno \xc5\xbeelezovo rudo je omogo\xc4\x8dala tudi odprto pot na Atlantik. Tega so se zavedali tudi zavezniki zato sta Velika Britanija in Francija na\xc4\x8drtovali izkrcanje na Norve\xc5\xa1kem. Ko so Nemci izvedeli za namere zaveznikov so v naglici, pod \xc5\xa1ifro Weser\xc3\xbcbung, tudi sami izdelali na\xc4\x8drt za zavzetje te skandinavske dr\xc5\xbeave. Za napad je bil izbran 9. april 1940, \xc4\x8das, ko je na daljnem severu trda tema. Dva dni prej so angle\xc5\xa1ke ladje polo\xc5\xbeile mine pred Bodojem Standlanetom in \xc3\x85ndalsnesom, nem\xc5\xa1ka operacija se je tako za\xc4\x8dela \xc5\xa1e pravi trenutek._NEWLINE_Napad na Norve\xc5\xa1ko in Dansko se je tako za\xc4\x8del 9. aprila 1940 ob petih zjutraj. Danska je kapitulirala v enem samem dnevu. Na Norve\xc5\xa1kem pa so se za\xc4\x8deli odvijati dogodki, ki bodo nem\xc5\xa1ki mornarici prizadejali hud udarec od katerega si je ta zelo te\xc5\xbeko opomogla. _NEWLINE_Pri vstopu nem\xc5\xa1kega ladjevja v Oslofjord so norve\xc5\xa1ki topni\xc4\x8darji v obalnih baterijah \xc5\xbee na samem za\xc4\x8detku operacije potopili popolnoma novo kri\xc5\xbearko Bl\xc3\xbccher in hudo po\xc5\xa1kodovali kri\xc5\xbearko Emden. Na drugem koncu Norve\xc5\xa1ke v Bergenskem zalivu je angle\xc5\xa1ka podmornica Truant potopila kri\xc5\xbearko K\xc3\xb6nigsberg. Kljub tem hudim udarcem se je vojna na kopnem odvijala Nemcem v prid. Na dan napada je pri\xc5\xa1lo tudi do nenavadnega dogodka, v katerem se je britanski ru\xc5\xa1ilec pomotoma zaletel v nem\xc5\xa1ko kri\xc5\xbearko Admiral Hipper in jo pritem hudo po\xc5\xa1kodoval. Ru\xc5\xa1ilec je o dogodku takoj poro\xc4\x8dal angle\xc5\xa1ki eskadri, ki je prihitela na kraj nesre\xc4\x8de in ob zori se je vnela bitka med angle\xc5\xa1ko kri\xc5\xbearko Renown ter nem\xc5\xa1ko eskadro Gneisenau in Scharnhorst. V bitki, ki je trajala eno uro, zaradi slabega vremena ni bilo zmagovalca._NEWLINE_Najbolj srditi so bili boji okoli Narvika. Tam je Angle\xc5\xbeem uspelo potopiti 9 transportnih ladij in 2 nem\xc5\xa1ka ru\xc5\xa1ilca, 13. aprila pa so ob hudih lastnih izgubah potopili \xc5\xa1e 7 nem\xc5\xa1kih ru\xc5\xa1ilcev in eno podmornico. Na tem koncu Norve\xc5\xa1ke so Nemci izgubili vse ladje, zato so se v Narviku izkrcale britanske in francoske \xc4\x8dete. Po nekaj tednih srditih bojev so se zavezni\xc5\xa1ke \xc4\x8dete umaknile. Do 5. maja je bila Norve\xc5\xa1ka trdno v nem\xc5\xa1kih rokah. _NEWLINE_Boji za Norve\xc5\xa1ko so nem\xc5\xa1ko mornarico drago stali, saj so izgubili 3 kri\xc5\xbearke, 10 ru\xc5\xa1ilcev, 4 podmornice in 12 transportnih ladij, hudo po\xc5\xa1kodovani pa sta bili 2 kri\xc5\xbearki in en ru\xc5\xa1ilec. Na drugi strani sta angle\xc5\xa1ka in francoska flota izgubili eno letalonosilko, 2 kri\xc5\xbearki, 8 ru\xc5\xa1ilcev in \xc5\xa1e nekaj transportnih ladij.\n_START_SECTION_\nAkcije povr\xc5\xa1inskih ladij\n_START_PARAGRAPH_\nOb izbruhu vojne je imela Nem\xc4\x8dija po oceanih ve\xc4\x8dje \xc5\xa1tevilo t. i. \xc5\xbeepnih bojnih ladij. Naloga teh ladij je bila, da v primeru vojne za\xc4\x8dnejo ogro\xc5\xbeati zavezni\xc5\xa1ke pomorske poti. Najbolj znana ladja te vrste je bila kri\xc5\xbearka Admiral Graf Spee, ki je v severnem in ju\xc5\xbenem Atlantiku ter v Indijskem oceanu potopila ve\xc4\x8dje \xc5\xa1tevilo zavezni\xc5\xa1kih trgovskih ladij, pri tem pa nase vezala velik del britanske flote, ki jo je ve\xc4\x8d mesecev zaman iskala po \xc5\xa1irnem oceanu. Njena pot se je kon\xc4\x8dala pred pristani\xc5\xa1\xc4\x8dem Montevideo, kjer jo je v brezizhodnem polo\xc5\xbeaju potopila lastna posadka. Na Atlantiku so delovale \xc5\xa1e druge ladje, ki pa tekom vojne niso imele toliko uspeha._NEWLINE_Dne 21. maja 1941 je iz Bergna na Norve\xc5\xa1kem na svojo prvo bojno vo\xc5\xbenjo izplula najve\xc4\x8dja nem\xc5\xa1ka bojna ladja Bismarck v spremstvu te\xc5\xbeke kri\xc5\xbearke Prinz Eugen. Ladji naj bi se preko Danskega preliva med Islandijo in Grenlandijo prebili na Atlantik, kjer bi skupaj uni\xc4\x8devali zavezni\xc5\xa1ke konvoje. Premike Bismarcka in kri\xc5\xbearke Prinz Eugen je 23. maja opazilo britansko izvidni\xc5\xa1ko letalo in o tem poro\xc4\x8dalo poveljstvu. Angle\xc5\xbei so takoj organizirali skupino bojnih ladij da bi prestregli nem\xc5\xa1ki kri\xc5\xbearki \xc5\xa1e preden bi ti izginili na \xc5\xa1irnem Atlantiku. \xc5\xbde naslednjega dne je v Danskem prelivu pri\xc5\xa1lo do velike pomorske bitke, v kateri je bila potopljena angle\xc5\xa1ka kri\xc5\xbearka HMS Hood, ponos britanske mornarice, HMS Prince of Wales, ki so jo pravkar predali v uporabo mornarici, pa je bila hudo po\xc5\xa1kodovana. V bitki sta bili po\xc5\xa1kodovani tudi obe nem\xc5\xa1ki ladji, zato sta se lo\xc4\x8dili in se vsaka posebej odpravili na popravilo v severno Francijo. Medtem pa so Angle\xc5\xbei organizirali obse\xc5\xbeno iskalno akcijo. 26. maja so Bismarck kon\xc4\x8dno odkrili in ji z letali po\xc5\xa1kodovali vijake in krmilo, ladjo pa je nato prestreglo ve\xc4\x8dje \xc5\xa1tevilo kri\xc5\xbeark in ru\xc5\xa1ilcev, ki so jo na koncu skupaj potopili. Nem\xc5\xa1ke ladje Prinz Eugen Angle\xc5\xbei niso na\xc5\xa1li in se je 1. junija 1941 uspe\xc5\xa1no prebila v Brest. Po tem porazu so bile dejavnosti nem\xc5\xa1kega povr\xc5\xa1inskega ladjevja proti zavezni\xc5\xa1kim konvojem na Atlantiku za nedolo\xc4\x8den \xc4\x8das zamrznjene._NEWLINE_Ena ve\xc4\x8djih akcij nem\xc5\xa1kega ladjevja v letu 1942 je bil prodor nem\xc5\xa1kih ladij iz pristani\xc5\xa1\xc4\x8da Brest preko skoraj neprehodnega Rokavskega preliva v mati\xc4\x8dno pristani\xc5\xa1\xc4\x8de v Nem\xc4\x8diji. Akcija je bila odmevna zaradi tega, ker se je zgodila ob belem dnevu ter dobesedno pred nosovi Angle\xc5\xbeev, ti pa tega do zadnjega trenutka niso opazili. V Nem\xc4\x8dijo se je tako uspelo prebiti bojnima kri\xc5\xbearkama Scharnhorst in Gneisenau ter te\xc5\xbeki kri\xc5\xbearki  Prinz Eugen ob spremstvu \xc5\xa1estih ru\xc5\xa1ilcev in treh torpedovk. Ladjevje je med prebojem utrpelo le manj\xc5\xa1o \xc5\xa1kodo, Angle\xc5\xbei pa so izgubili kar 17 letal, kar je zanje pomenilo hud udarec. Za nem\xc5\xa1ko mornarico pa je bil to velik uspeh, vendar nesmiselno po\xc4\x8detje, saj Nemci na Atlantiku niso imeli ve\xc4\x8d nobene ve\xc4\x8dje ladje, ki bi bila sposobna ogro\xc5\xbeati zavezni\xc5\xa1ke pomorske poti._NEWLINE_Nem\xc5\xa1kim ladjam, ki so opravile prodor, v prihodnosti ni dobro kazalo. Scharnhorst je bila potopljena v bitki pri Nordkapu, Gneisenau se je malo pred koncem vojne potopila pred pristani\xc5\xa1\xc4\x8dem Gdynia, Prinz Eugen pa so po vojni uporabili kot testno ladjo med preizkusom atomske bombe na atolu Bikini.\n_START_SECTION_\nZa\xc4\x8detni uspehi nem\xc5\xa1kih podmornic\n_START_PARAGRAPH_\n\xc5\xbde nekaj ur po izbruhu vojne je nem\xc5\xa1ka podmornica U-30 na\xc5\xa1la svoj prvi cilj, potni\xc5\xa1ko ladjo SS Athenia. Torpedirana ladja se je na sre\xc4\x8do potapljala zelo po\xc4\x8dasi tako da se je ve\xc4\x8dini potnikov in posadki uspelo re\xc5\xa1iti. Kljub temu pa je v tej nesre\xc4\x8di umrlo 93 potnikov in 19 \xc4\x8dlanov posadke. Zavezniki so bili nad incidentom ogor\xc4\x8deni. Nemci so se zavedali tega izredno neprijetnega polo\xc5\xbeaja v katerem so se zna\xc5\xa1li, saj so se spomnili potopitve Luzitanije leta 1915, vendar pa svoje napake niso \xc5\xbeeleli priznati. Krivdo so raje zvalili kar na zaveznike in trdili da je potni\xc5\xa1ko ladjo potopila kar britanska podmornica. 17. septembra 1939 je britanska mornarica izgubila prvo bojno ladjo, to je bila letalonosilka HMS Courageous. Letalonosilko sta zadela dva torpeda iz podmornice U-29. Po tem incidentu in po tem ko so zaradi podmornic skoraj izgubili \xc5\xa1e letalonosilko HMS Ark Royal so Britanci iz skupin za lov na podmornice umaknili vse letalonosilke._NEWLINE_V drugem mesecu vojne se je nem\xc5\xa1ki podmornici U-47 posre\xc4\x8dil neverjeten podvig. V Scapa Flowu na Orkneyskih otokih je podmornica potopila ponos britanske mornarice, bojno ladjo HMS Royal Oak. Uspeh je bil toliko ve\xc4\x8dji ker so Nemci podobne napade na\xc4\x8drtovali \xc5\xbee v prvi svetovni vojni, ki pa se zaradi slabega vremena in zahrbtnih tokov niso nikoli posre\xc4\x8dili._NEWLINE_V obdobju 1939 in 1940 Nemci \xc5\xa1e niso usodno vplivali na zavezni\xc5\xa1ke pomorske komunikacije. Imeli pa so nenavadno veliko izgub saj so jim zavezniki potopili kar 24 podmornic, natanko toliko kot so jih Nemci izdelali. Po juniju 1940 pa se je polo\xc5\xbeaj na strani zaveznikov zaradi bliskovite vojne na kopnem nenadoma obrnil njim v \xc5\xa1kodo. S porazom Francije je Velika Britanija izgubila vso pomo\xc4\x8d francoske mornarice in njena pristani\xc5\xa1\xc4\x8da. Na drugi strani pa so ta pristani\xc5\xa1\xc4\x8da, ne pa tudi francoska mornarica, pri\xc5\xa1la v nem\xc5\xa1ke roke. Nemci so ta polo\xc5\xbeaj izredno dobro izkoristili in na Francoski atlantski obali zgradili \xc5\xa1tevilna podmorni\xc5\xa1ka opori\xc5\xa1\xc4\x8da, ki bodo odigrala klju\xc4\x8dno vlogo v nadaljevanju bitke za Atlantik. Izgube v ladijskem prometu so nato za\xc4\x8dele naglo nara\xc5\xa1\xc4\x8dati, zato se je britanska admiraliteta odlo\xc4\x8dila, da ponovno organizira ladijske konvoje.\n_START_SECTION_\nSre\xc4\x8dni \xc4\x8dasi\n_START_PARAGRAPH_\nPrvi meseci bitke za Atlantik so bili za Nemce tako uspe\xc5\xa1ni, da so jih poimenovali kar \xc2\xbbsre\xc4\x8dni \xc4\x8dasi\xc2\xab. Med 1. julijem in 30. oktobrom 1940 so podmornice potopile 144 ladij, ki so plule same in 73 ladij, ki so plule v konvojih. Za tako velike izgube sta bila dva vzroka. Prvi vzrok je bil kroni\xc4\x8dno pomankanje oboro\xc5\xbeenih spremljevalnih ladij, drugi vzrok pa je bila nova nem\xc5\xa1ka taktika bojevanja. Podmornice so po novi taktiki za\xc4\x8dele napadati pono\xc4\x8di in na morski gladini. Tako so plule hitreje, bile hitrej\xc5\xa1e in zaradi nizke gradnje skoraj nevidne. V tem obdobju se je Britancem posre\xc4\x8dilo potopiti le dve podmornici. Izgube na zavezni\xc5\xa1ki strani so nara\xc5\xa1\xc4\x8dale vse do konca leta 1941, ko so v britanski mornarici pri\xc4\x8deli uporabljati nove radarje, pove\xc4\x8dalo pa se je tudi \xc5\xa1tevilo konvojev in se izbolj\xc5\xa1ala njihova organizacija. Tedaj so morali Nemci spremeniti taktiko svojega napada._NEWLINE_Nova taktika se je imenovala taktika krdel po nem\xc5\xa1kem izrazu \xc2\xbbRudel Taktik\xc2\xab oz. taktika vol\xc4\x8djih krdel po angle\xc5\xa1kem izrazu \xc2\xbbWolfpack Tactics\xc2\xab. Ta revolucionarna taktika je imela svoje za\xc4\x8detke \xc5\xa1e v prvi svetovni vojni, izdelana pa je bila posebej za napade na konvoje ladij. Potekala pa je tako. Po prostranem Atlantiku so bile razporejene nem\xc5\xa1ke opazovalne podmornice. Ko je podmornica odkrila konvoj in ugotovila njegov polo\xc5\xbeaj, hitrost in smer plovbe, je te podatke sporo\xc4\x8dila v D\xc3\xb6nitzovo poveljstvo, od koder so vsem podmornicam, ki so bile v bli\xc5\xbeini konvoja, ukazali naj se zberejo na dolo\xc4\x8denem obmo\xc4\x8dju. Podmornice so nato zasledovale konvoj in \xc4\x8dakale na primeren trenutek za napad. Klju\xc4\x8dnega pomena pri napadu je bilo presene\xc4\x8denje. Podmornice so napad izvajale usklajeno ter so med seboj komunicirale. Napad je po navadi potekal iz ve\xc4\x8d strani kar je ladje v konvoju \xc5\xa1e bolj zmedlo. Nekatere bolj drzne podmornice pa so med napadom zaplule tudi v sredi\xc5\xa1\xc4\x8de konvoja in tam torpedirale svoje \xc5\xbertve._NEWLINE_V letu 1940 sta jo najslab\xc5\xa1e odnesla po\xc4\x8dasni konvoj SC7 in hitri konvoj HX 79. V prvem konvoju je bilo 34 ladij, Nemci so jih potopili kar 14, s \xc4\x8dimer je bil konvoj razbit. Napada na ta konvoj sta se udele\xc5\xbeila tudi podmorni\xc5\xa1ka asa Kretschmer (U-99) in Schepke (U-100). Ni\xc4\x8d bolje se ni pisalo konvoju  HX 79, ki je sledil konvoju  SC7. Konvoj je izgubil 13 ladij, napada pa se je udele\xc5\xbeil \xc5\xa1e tretji podmorni\xc5\xa1ki as G\xc3\xbcnther Prien (U-47). Napadi so se nadaljevali, v za\xc4\x8detku decembra 1940 je krdelo \xc5\xa1estih podmornic napadlo konvoj HX 90 in v njem potopilo 11 ladij._NEWLINE_Med julijem 1940 in koncem marca 1941 so Nemci skupaj potopili 580 ladij. Od tega so jih 380 potopile podmornice, 73 pa pomo\xc5\xbene kri\xc5\xbearke. Zaradi tako velikih izgub so zavezniki v zimi 1940 in 1941 za\xc4\x8deli naglo uriti posadke spremljevalnih ladij za boj proti podmornicam. Zgradili pa so tudi veliko \xc5\xa1tevilo novih protipodmorni\xc5\xa1kih ladij, ki so bile veliko bolje oboro\xc5\xbeene kot njihove predhodnice. Ko so se nem\xc5\xa1ke podmornice spomladi ponovno odpravile na lov so naletele na mo\xc4\x8dan odpor. Ob napadu na konvoj OB 293 sta bili izgubljeni le dve ladji, Nemci pa so izgubili eno podmornico. Nekoliko pozneje je bila potopljena podmornica U-47 podmorni\xc5\xa1kega asa Priena. Kmalu sta ji sledili \xc5\xa1e U-99 in U-100._NEWLINE_Medtem so Britanci svoje plovne poti premaknili bolj proti severu, na mejo ve\xc4\x8dnega ledu, kjer so iz islandskih letali\xc5\xa1\xc4\x8d veliko bolj u\xc4\x8dinkovito varovali svoje konvoje. Nemcem tako ni preostalo drugega kot da podmornice premaknejo globlje v nemirni Atlantik. Aprila in maja 1941 so Nemci potopili 100 ladij, pri tem pa izgubili pet podmornic. Podmornice so se pojavile tudi v vodah okoli Freetowna ob zahodni afri\xc5\xa1ki obali, kjer je bil plen \xc5\xa1e bogat. Vendar le za kratko, saj so zavezniki tudi tam kmalu uvedli sistem konvojev. S tem je bilo sre\xc4\x8dnih \xc4\x8dasov konec. _NEWLINE_9. maja je britanski ru\xc5\xa1ilec HMS Bulldog zajel podmornico U-110 ter nedotaknjen \xc5\xa1ifrirni stroj Enigma, ki je bistveno pripomogla k razbitju nem\xc5\xa1ke pomorske \xc5\xa1ifre. Po napadu na Sovjetsko zvezo 22. junija 1941 se je bitka za Atlantik preselila tudi na obmo\xc4\x8dje Arktike, kjer so Britanci za pomo\xc4\x8d Sovjetski zvezi organizirali arkti\xc4\x8dne konvoje.\n_START_SECTION_\nDrugi sre\xc4\x8dni \xc4\x8dasi\n_START_PARAGRAPH_\n\xc4\x8ceprav ZDA leta 1941 \xc5\xa1e niso bile v vojni z nacisti\xc4\x8dno Nem\xc4\x8dijo se je na Atlantiku \xc5\xbee \xc4\x8dutil vpliv ameri\xc5\xa1ke voja\xc5\xa1ke politike, kar je pripeljalo do \xc5\xa1tevilnih konfliktov z nem\xc5\xa1ko mornarico. Tako so ZDA aprila 1941 od Britancev prevzele varnostno obmo\xc4\x8dje, ki se je po novem raztezalo vse od vzhodne obale ZDA pa do Islandije, in za\xc4\x8dele spremljati britanske konvoje do Islandije. Takrat so \xc5\xa1tevilne ameri\xc5\xa1ke civilne in voja\xc5\xa1ke ladje postale \xc5\xbertve nem\xc5\xa1kih podmornic._NEWLINE_Po napadu na Pearl Harbor so ZDA napovedale vojno Japonski in nacisti\xc4\x8dni Nem\xc4\x8diji, s tem pa so se uresni\xc4\x8dile \xc5\xbeelje nem\xc5\xa1kega admirala D\xc3\xb6nitza. Ta je proti vzhodni obali ZDA nemudoma poslal pet podmornica tipa IX, ki so v naslednjih tednih med nezavarovanimi ameri\xc5\xa1kimi ladjami uprizorile pravi pokol. Ameri\xc4\x8dani, ki niso poslu\xc5\xa1ali britanskih nasvetov o zatemnitvi obale in ladij in ki niso bili vajeni podmorni\xc5\xa1ke vojne so bili zgro\xc5\xbeeni in hkrati nemo\xc4\x8dni saj niso imeli sredstev s katerimi bi se lahko ubranili nem\xc5\xa1kih podmornic. Do februarja 1942 so podmornice potopile 156,939 ton ladijskega tovora. Prve podmornice tipa IX so nadomestile podmornice tipa VII, ki so se na svoji poti do Amerike oskrbovale na morju. Te so po prvih uspehih postale \xc5\xa1e bolj drzne in za\xc4\x8dele potapljati ladje pred vhodi v pristani\xc5\xa1\xc4\x8da in velikimi mesti, kot je bil npr. New York, kjer so prebivalci na obali neke no\xc4\x8di nemo\xc4\x8dno opazovali kako je podmornica napadla tanker. Takrat so podmornice potopile 397 ladij z ve\xc4\x8d kot 2 milijonoma ton tovora. Maja se je ameri\xc5\xa1ko poveljstvo kon\xc4\x8dno zganilo in uvedlo varovane konvoje, u\xc4\x8dinek je bil takoj\xc5\xa1en. Nemci so v tistem obdobju izgubili sedem podmornic, zato so svoja lovi\xc5\xa1\xc4\x8da prestavili v Mehi\xc5\xa1ki zaliv in Karibsko morje kjer Ameri\xc4\x8dani \xc5\xa1e niso uvedli sistema konvojev. Na sredini leta 1942 so Ameri\xc4\x8dani sistem konvojev uvedli tudi v Karibskem morju in Mehi\xc5\xa1kem zalivu tako, da je ulov nem\xc5\xa1kih podmornic ponovno drasti\xc4\x8dno upadel. Drugih sre\xc4\x8dnih \xc4\x8dasov je bilo za nem\xc5\xa1ke podmorni\xc4\x8darje konec, zato se je bitka za Atlantik ponovno selila na osrednji Atlantik.\n_START_SECTION_\nBitka se ponovno \xc5\xa1iri na osrednji Atlantik\n_START_PARAGRAPH_\nKonec junija 1942, po kon\xc4\x8dani nem\xc5\xa1ki podmorni\xc5\xa1ki ofenzivi na ZDA, je D\xc3\xb6nitz svoje podmornice ponovno poslal na osrednji Atlantik. Izgube v zavezni\xc5\xa1kem ladijskem prometu so kmalu zatem ponovno skokovito narasle, saj zavezniki niso morali zagotavljati stalne za\xc5\xa1\xc4\x8dite konvoja iz zraka in vode. Medtem ko je varovanje z oboro\xc5\xbeenimi ladjami \xc5\xa1e nekako \xc5\xa1lo, pa je klju\xc4\x8dno varovanje iz zraka zaradi velike oddaljenosti letali\xc5\xa1\xc4\x8d popolnoma odpovedalo. Obmo\xc4\x8dje t. i. \xc2\xbbzra\xc4\x8dne luknje\xc2\xab so s pridom izkori\xc5\xa1\xc4\x8dale podmornice in tam prakti\xc4\x8dno brez omejitev napadale zavezni\xc5\xa1ke trgovske ladje. To obdobje sta zaznamovala napada na konvoja SC 94 in SC 107. Do novembra 1942 so bile zavezni\xc5\xa1ke izgube na Atlantiku najve\xc4\x8dje, izgubili so 92 ladij. Novembra je bil postavljen rekord, 106 ladij, ki pa ga Nemci niso nikoli ve\xc4\x8d dosegli. _NEWLINE_30. januarja 1943 je Erich Raeder odstopil iz polo\xc5\xbeaja poveljnika nem\xc5\xa1ke mornarice, nadomestil pa ga je Karl D\xc3\xb6nitz, dotedanji poveljnik podmorni\xc5\xa1kega ladjevja. Ta je v mornarico vpeljal \xc5\xa1tevilne spremembe, med katerimi je bila najbolj pomembna ta, da se je pove\xc4\x8dalo \xc5\xa1tevilo zgrajenih podmornic ter njihovo vzdr\xc5\xbeevanje. Novi poveljnik pa je tudi la\xc5\xbeje na\xc5\xa1el skupno to\xc4\x8dko med letalstvom in mornarico._NEWLINE_Po januarskih neurjih v severnem Atlantiku so se podmornice februarja ponovno vrnile na svoja lovi\xc5\xa1\xc4\x8da in za za\xc4\x8detek napadle konvoj HX 224 v katerem so potopile dve ladji. Nekaj dni zatem pa so napadli \xc5\xa1e konvoj SC 118 v katerem je bilo 63 transportnih in 10 voja\xc5\xa1kih ladij. Zavezniki so izgubili 13 ladij, Nemci pa 3 podmornice, dve pa sta bili po\xc5\xa1kodovani. 21. februarja so napadli konvoj ON 166 in potopili \xc5\xa1tirinajst ladij. Hudi boji so se nadaljevali tudi v marcu. Podmornica U-653 je na poti domov po nesre\xc4\x8di zagledala konvoj HX 229 s 40 ladjami. Do ve\xc4\x8dera je konvoj napadlo krdelo podmornic, potopljene so bile tri ladje. Medtem so nem\xc5\xa1ke podmornice na\xc5\xa1le po\xc4\x8dasni konvoj SC 122, ki je New York zapustil tri dni pred konvojem HX 229. Konvoj je \xc5\xa1tel 52 ladij, spremljalo pa ga je 5 korvet, 2 ru\xc5\xa1ilca in 1 fregata. Med plovbo proti Veliki Britaniji se je konvoj SC 122 zdru\xc5\xbeil s konvojem HX 229 in tako je nastal najve\xc4\x8dji ladijski konvoj v drugi svetovni vojni okoli katerega je kro\xc5\xbeilo 40 nem\xc5\xa1kih podmornic. Boji za konvoj so trajali \xc5\xa1tiri dni (16-19 marec 1943), v njih pa je bilo potopljenih 22 trgovskih ladij, Nemci so izgubili eno samo podmornico. Napadi na konvoj so prenehali \xc5\xa1ele ko je ta zaplul v vode, ki jih je nadzorovalo zavezni\xc5\xa1ko letalstvo. Zaradi zmage nad zdru\xc5\xbeenim konvojem  SC 122/HX 229 ter tudi nad ostalimi konvoji so bili Nemci marca 1943  tako blizu zmage kot \xc5\xa1e nikoli prej, niso pa se zavedali da je to njihova zadnja zmaga v bitki za Atlantik.\n_START_SECTION_\nBitka za Atlantik je za Nemce izgubljena\n_START_PARAGRAPH_\nV za\xc4\x8detku aprila so, v skladu z novo zavezni\xc5\xa1ko strategijo, v konvoje za\xc4\x8dele prihajati spremljevalne letalonosilke, ki so oznanjale novo protipodmorni\xc5\xa1ko ofenzivo. Ustanovljenih pa je bilo tudi pet bojnih skupin, ki so nudile podporo napadenim konvojem ali pa so samostojno iskale in uni\xc4\x8devale podmornice. Eno tako bojno skupino je sestavljalo pet ru\xc5\xa1ilcev in ena spremljevaln letalonosilka. Prednost teh letalonosilk je bila ta, da so lahko neprestano zagotavljale zra\xc4\x8dno za\xc5\xa1\xc4\x8dito konvoja. Spremljevalne letalonosilke so tako prinesle letala v t. i. zra\xc4\x8dne luknje podro\xc4\x8dja, ki prej zaradi prevelike oddaljenosti kopnega niso bila dosegljiva. V boje pa so poleg letalonosilk vklju\xc4\x8dili tudi letala liberator, ta so imela dovolj velik doseg da so iz kopnega neprestano \xc5\xa1\xc4\x8ditila konvoje na svoji poti do Velike Britanije._NEWLINE_Prelomnica v vojni za Atlantik je bila bitka za konvoj ONS 5, ki je plul ju\xc5\xbeno od Grenlandije. Konvoj s 42 trgovskimi ladjami je zasledovalo kar 51 podmornic. Mo\xc4\x8dno aprilsko neurje je v dneh pred bitko razbilo konvoj kot tudi formacijo podmornic, zato je bil napad za nekaj \xc4\x8dasa prekinjen. 4. maja je trideset podmornic kon\xc4\x8dno napadlo konvoj in potopilo 5 ladij, naslednji dan pa \xc5\xa1e 4. Oboro\xc5\xbeeno spremstvo konvoja tokrat ni odigralo pasivne vloge, ampak se je takoj odpravilo na lov za podmornicami in potopilo 9 podmornic, letala iz Nove Fundlandije pa so potopila \xc5\xa1e dve podmornici. V naslednjih dneh se stvari za Nemce niso kaj dosti spremenile, od devetih konvojev ki so pre\xc4\x8dkali Atlantik so napadli le tri in potopili skupaj pet ladij pri tem pa izgubili 13 podmornic. Vse je kazalo, da so zavezniki odkrili pravo formulo za boj proti podmornicam. Zanje je bil velik uspeh konvoj SC 130, ki na svoji poti \xc4\x8dez Atlantik ni izgubil niti ene same ladje, \xc4\x8deprav ga je neprestano ogro\xc5\xbealo 32 podmornic. Nemci pri tem konvoju niso imeli sre\xc4\x8de saj so izgubili kar pet podmornic. Pri naslednjih konvojih pa se je spremstvo tako okrepilo, da se podmornice sploh niso mogle pribli\xc5\xbeati trgovskim ladjam._NEWLINE_D\xc3\xb6nitz je bil nad izgubami \xc5\xa1okiran, zato se je odlo\xc4\x8dil da bo strategijo svojih podmornic malo spremenil. Po novi strategiji so podmornice smele napadati tudi oboro\xc5\xbeene ladje, kar je bilo prej neza\xc5\xbeeleno zaradi prevelikega tveganja. \xc5\xa0e posebej za\xc5\xbeelena tar\xc4\x8da so bili ru\xc5\xa1ilci. Pri lovu na te ladje pa se je pojavil problem, ru\xc5\xa1ilci so imeli majhen ugrez zato se je dostikrat zgodilo da je torpedo zaplul pod ladjo in jo zgre\xc5\xa1il. Problem so re\xc5\xa1ili z akusti\xc4\x8dnim torpedom proti kateremu pa so zavezniki hitro na\xc5\xa1li re\xc5\xa1itev. Za ladjo so vlekli bojo, ki je oddajala mo\xc4\x8dnej\xc5\xa1i zvok kot je bil zvok motorjev ladje. Spremenila se je tudi nem\xc5\xa1ka strategija boja proti letalom, do sedaj so se podmornice morale skriti \xc4\x8dim se je na nebu pojavilo letalo, po novi strategiji pa so ga morale napasti. Zato so dobile tudi mo\xc4\x8dnej\xc5\xa1o protiletalsko oboro\xc5\xbeitev in bile na za\xc4\x8detku kar uspe\xc5\xa1ne, vendar so se razmere ponovno hitro zasukale ko so zavezniki odkrili novo taktiko. Zavezniki so proti podmornicam za\xc4\x8deli uporabljati tudi novo kombinacijo radarja in reflektorja, tako so podmornice postale ranljive tudi pono\xc4\x8di, ko so na povr\xc5\xa1ini polnile svoje akumulatorje. _NEWLINE_Do konca maja so Nemci izgubili 41 podmornic, tretjino vseh podmornic ki so jih poslali na Atlantik, zato so temu maju podmorni\xc4\x8darji pravili \xc2\xbb\xc4\x8drni maj\xc2\xab. D\xc3\xb6nitz je kasneje v svojih spominih zapisal \xc2\xbbIzgubili smo bitko za Atlantik\xc2\xab. Da bi svojo podmorni\xc5\xa1ko floto obvaroval pred popolnim uni\xc4\x8denjem se je D\xc3\xb6nitz 24. maja odlo\xc4\x8dil da svojo floto umakne iz severnega Atlantika in jo premesti ju\xc5\xbeno od Azorov kjer naj bi bil ulov zaradi slab\xc5\xa1ega varovanja \xc5\xa1e dober.\n_START_SECTION_\nVojna se bli\xc5\xbea koncu\n_START_PARAGRAPH_\nPremestitev nem\xc5\xa1kih podmornic na podro\xc4\x8dje osrednjega Atlantika je dala zaveznikom mo\xc5\xbenost, da so v Sredozemlje in v Anglijo nemoteno pripeljali vojake in opremo potrebno za izkrcanja v letih 1943 in 1944. Hkrati pa so poleti 1943 proti podmornicam spro\xc5\xbeili trimese\xc4\x8dno ofenzivo v kateri so potopili 16 podmornic pri tem pa izgubili le en tanker in tri letala. Cilj protipodmorni\xc5\xa1ke ofenzive je bil Biskajski zaliv, izhodi\xc5\xa1\xc4\x8dna to\xc4\x8dka nem\xc5\xa1kih podmornic za nadaljevanje poti na osrednji Atlantik. Med julijem in avgustom 1943 so zavezniki tam odkrili in napadli 55 podmornic, potopili so jih 17, 6 pa po\xc5\xa1kodovali. Zaradi tega je D\xc3\xb6nitz prenehal po\xc5\xa1iljati podmornice na odprto morje iz biskajskih opori\xc5\xa1\xc4\x8d. Da bi se te izognile sovra\xc5\xbeniku so plule ob \xc5\xa0panski in Portugalski obali in se tako izognile zavezni\xc5\xa1kim radarjem._NEWLINE_Da bi se vojna na morju ponovno obrnila v nem\xc5\xa1ko korist so za\xc4\x8deli Nemci v oboro\xc5\xbeitev uvajati nove tehnologije kot je bil npr. akusti\xc4\x8dni torpedo, \xc5\xa1norkel in novo Walterjevo turbino. Vse te iznajde so bile za tisti \xc4\x8das revolucionarne vendar so bile prepozne in niso mogle ve\xc4\x8d spremeniti poteka vojne._NEWLINE_Srede septembra 1943 so Nemci v upanju na najbolje na Atlantiku za\xc4\x8deli novo ofenzivo. Potopili so 3 spremljevalne letalonosilke in 6 trgovskih ladij pri tem pa so sami izgubili tri podmornice. Medtem so zavezniki na\xc5\xa1li u\xc4\x8dinkovito obrambo proti akusti\xc4\x8dnim torpedom, napravo foxer. \xc5\xa0lo je za bojo, ki jo je ladja vlekla za sabo in je oddajala mo\xc4\x8dnej\xc5\xa1i zvok kot je bil zvok vijakov ladje. Nem\xc5\xa1ka ofenziva se je nadaljevala do februarja 1944. Ker so Atlantik nenehno preletavala letala so se tropi podmornic zmanj\xc5\xa1ali na samo dve ali tri podmornice, tako da jih je bilo te\xc5\xbeje odkriti. Zadnji \xc5\xbeebelj v krsto nem\xc5\xa1kih podmornic je bil zabit 18. avgusta 1943 ko sta Velika Britanija in Portugalska sklenila sporazum o voja\xc5\xa1kem opori\xc5\xa1\xc4\x8du na Azorskih otokih, nem\xc5\xa1ke podmornice se po tem sporazumu dobesedno niso imele ve\xc4\x8d kam skriti. Novembra in decembra Nemci niso potopili niti ene zavezni\xc5\xa1ke ladje pri tem pa so izgubili kar 27 podmornic._NEWLINE_Ulov v letu 1944 je bil za Nemce porazno slab, za zaveznike pa izredno uspe\xc5\xa1en saj so samo v januarju potopili 15 podmornic. Maja je nem\xc5\xa1ka podmornica U-66 poro\xc4\x8dala v poveljstvo \xc2\xbbV osrednjem Atlantiku je \xc5\xa1e huje kot v Biskajskem zalivu\xc2\xab. 6. junija so se zavezniki izkrcaliv Normandiji, zato je D\xc3\xb6nitz proti zavezni\xc5\xa1kemu ladjevju poslal vse razpolo\xc5\xbeljive podmornice. Zavezniki so to pri\xc4\x8dakovali in desantno ladjevje dobro zavarovali. V naslednjih dneh so potopili 14 podmornic. Avgusta je Bretanija ostala odrezana od zaledja, zato je D\xc3\xb6nitz ukazal vse podmornice premestiti v Norve\xc5\xa1ka in Nem\xc5\xa1ka pristani\xc5\xa1\xc4\x8da. V zadnjih mesecih leta 1944 so posamezne podmornice potopile 24 ladij, ve\xc4\x8dinoma v britanskih obalnih vodah, zavezniki pa so v tem obdobju potopili 55 podmornic. V za\xc4\x8detku leta 1945 so imeli Nemci operativno sposobnih \xc5\xa1e 144 podmornic. V februarju je norve\xc5\xa1ka pristani\xc5\xa1\xc4\x8da zapustilo 41 podmornic, tiste, ki so bile opremljene s \xc5\xa1norklom so se brez ve\xc4\x8djih te\xc5\xbeav prebile na operativna obmo\xc4\x8dja, ostale niso imele te sre\xc4\x8de, saj so jih odkrila zavezni\xc5\xa1ka letala in potopila. Od januarja do aprila so podmornice tako potopile 51 ladij. Konec marca  1945 je v smeri ZDA izplula zadnja skupina podmornic, kar je v ZDA spro\xc5\xbeilo pravo paniko saj so ljudje mislili da so podmornice opremljene z raketami podobnim tistim, ki so padale na London in ostala evropska mesta. Preplah je bil zaman saj je ameri\xc5\xa1ko 10. ladjevje uni\xc4\x8dilo vse podmornice namenjene proti ZDA. Nekaj tednov pred koncem vojne je na prvo bojno nalogo zaplula podmornica tipa XXI, ki je bila tako uspe\xc5\xa1na da zavezniki sploh niso vedeli da nemoteno pluje v njihovih obalnih vodah. Do konca vojne so bile operativne samo tri tovrstne podmornice kar je bilo ob\xc4\x8dutno premalo da bi spremenile potek dogodkov.\n_START_SECTION_\nKonec vojne\n_START_PARAGRAPH_\n4. maja popoldan je poveljnik nem\xc5\xa1ke mornarice admiral Karl D\xc3\xb6nitz vsem nem\xc5\xa1kim podmornicam in povr\xc5\xa1inskim ladjam ukazal ustavitev sovra\xc5\xbenosti in vrnitev v opori\xc5\xa1\xc4\x8da, vojne na morju je bilo konec. \xc5\xa0tiri dni kasneje je britanska admiraliteta izdala ukaz, da morajo vse nem\xc5\xa1ke podmornice na odprtem morju izpluti na povr\xc5\xa1je, izobesiti \xc4\x8drno zastavo, sporo\xc4\x8diti svoj polo\xc5\xbeaj in odpluti v pristani\xc5\xa1\xc4\x8de, ki jim ga bodo dolo\xc4\x8dili. Zaveznikom se je predalo 156 podmornic, 221 so jih uni\xc4\x8dile lastne posadke, dve podmornici pa sta pobegnili v Argentino._NEWLINE_Med vojno so Nemci zgradili 1170 podmornic, med katerimi jih je bilo potopljenih 783. Podmornice so potopile 3.500 trgovski ladij, 175 vojnih ladij in uni\xc4\x8dile 119 letal. Britanska trgovska mornarica je izgubila ve\xc4\x8d kot 30.000 mornarjev, tudi nem\xc5\xa1ke izgube niso bile majhne, izgubili so ve\xc4\x8d kot 28.000 mornarjev, ve\xc4\x8dinoma so bili to podmorni\xc4\x8darji.'